Da la vita da Ludmilla Cahenzli
25 pèra chalzers ad onn è normal

Quai na dastga Eugen Cahenzli betg savair. Jau, Ludmilla Cahenzli, cumpr mintg’onn 25 pèra chalzers. 

Ils pes da mes trais uffants creschan en in tempo nar. Probabel nagin che crai, ma dacurt è mes mat vegnì ed ha ditg: «Mamma, mes chalzers da gimnastica èn memia pitschens.» «Nunpussaivel. Nus avain gea cumprà els pir avant dus mais», ditg jau. Ma mes mat insista: «Els fan mal.» Jau ma sbass e smatg sum ses chalzers. Avant dus mais era il polesch trais centimeters davent dal piz dal chalzer. Jau ma regord anc bain che la vendidra da chalzers ha ditg: «Quests chalzers èn bler memia gronds. Voss mat va gea en venter uschia.» 

Jau hai tuttina cumprà exact quels chalzers. Durant tippar e pachetar en ils chalzers ha la vendidra fatg si ina tschera, sco sch’jau fiss la mendra raffanta e sco sch’jau maltractass mes uffant a moda crudela. 

Uss turnass jau gugent cun il mat en stizun e schess a la vendidra: «Tutgai ina giada e guardai nua ch’il polesch è. Tge schais uss?!» Ella na ma cartess betg ch’il mat, ch’emplenescha oz ora ils chalzers, è il medem che aveva avant dus mais sia detta-pe trais centimeters davent dal piz dals chalzers. 

Mender che la vendidra è dentant Eugen Cahenzli. A mes um na dastg jau betg dir ch’jau stos puspè cumprar chalzers. El survegn uschiglio in’attatga. Eugen pensa ch’jau cumpria bler memia blers chalzers. Dasperas sa el gea be dad ina mesadad dals chalzers. L’autra mesadad cumpr jau en il zuppà. Eugen senta bain vi da las finanzas ch’insatge na constat betg, ed el dumonda mintgatant: «Has ti insanua in conto che ti mettas da la vart daners.» Ma jau respund adina cun egls gross: «Na segir betg.» La vardad è ch’ils daners svaneschan en las stizuns da chalzers. 

Dacurt hai jau ina giada fatg ina glista. Jau hai quintà ora quants chalzers ch’jau cumpr en 
media en in onn. Sco ditg sura: Igl è 25 pèra. Ils blers che legian questa cifra scurlattan uss il chau e pensan: «Questa Ludmilla Cahenzli batta cumplet, ella ha probabel la malsogna da cumprar chalzers.» Ma mintga dunna che ha trais uffants sa exact che 25 chalzers ad onn n’è insumma betg stravagà. 

Dal reminent: Sch’jau fiss malsauna da cumprar chalzers, cumprass jau gea 30 pèra be per mamezza. Ma jau cumpr be circa trai-pèra chalzers ad onn per mai. Il rest è per ils uffants. Eugen Cahenzli dovra be 0,2 pèra chalzers ad onn. Ses pes na creschan betg pli, ed en biro ed en l’auto n’isi betg solas.